**М О Т И В И**

**към проект на Наредба за изменение на Наредба № 5 от 2006 г. за техническите паспорти на строежите**

(обн., ДВ, бр. 7 от 2007 г.; изм. и доп., бр. 38 от 2008 г., бр. 22 от 2010 г., бр. 98 от 2011 г., бр. 2 и 80 от 2013 г., бр. 102 от 2014 г. и бр. 79 от 2015 г.)

1. **Причини, които налагат приемането на нормативния акт**

Проектът на Наредба за изменение на Наредба № 5 от 2006 г. за техническите паспорти на строежите е разработен от Министерството на регионалното развитие и благоустройството (МРРБ) на основание чл. 176а, ал. 6 от Закона за устройство на територията.

Счита се, че с Наредба № 5 от 2006 г. за техническите паспорти на строежите, която е в сила от месец януари 2007 г., са създадени нормативни условия за цялостно паспортизиране на сградния фонд и на техническата инфраструктура - за нови и за съществуващи строежи. Предвид изтичащия срок, определен за съставяне на техническите паспорти на съществуващи строежи - държавна, общинска или частна собственост, в т.ч. строежите - смесена държавна и частна собственост или смесена общинска и частна собственост, в МРРБ се получиха множество реакции на омбудсмана на Република България, на организации и граждани, на народни представители, направени бяха редица публикации и коментари в пресата, в които се споделя, че в условията на висока степен на несигурност, породена от извънредните обстоятелства на пандемията от COVID-19, гражданите, както и държавните и общински институции няма да могат да се справят в посочения срок с разхода за задължителна паспортизация. Обществеността изразява неразбиране по отношение на изискването за обследване и паспортизация на съществуващи частни строежи когато не са налице намерения за изпълнение на строителни и монтажни работи (СМР), свързани с конструкцията им или с издаване на разрешение за строеж.

В тази връзка с настоящото изменение на наредбата се предвижда:

1. технически паспорт за съществуващ строеж да се съставя след извършено обследване по реда на чл. 176в от ЗУТ при извършване на СМР, които обхващат целия строеж и за които се изисква издаване на разрешение за строеж, както и при извършване на СМР, които обхващат част от строежа, но засягат конструкцията му.
2. съставянето на техническите паспорти на съществуващи строежи – публична държавна и публична общинска собственост, да се извърши в срок до 31.12.2032 г.
3. **Цели, които се поставят с приемането на нормативния акт.**

Основна цел на предлаганото изменение на наредбата е да облекчи бизнеса, гражданите и централните и общински администлации от допълнително натоварване с разходи в условията на икономическо възстановяване след пандемията от COVID-19.

1. **Финансови и други средства, необходими за прилагането на нормативния акт.**

За прилагане на предложения проект на наредба не са необходими финансови и други средства.

1. **Очаквани резултати от прилагането на нормативния акт.**

С приемането на проекта на Наредба за изменение на Наредба № 5 от 2006 г. за техническите паспорти на строежите се очакват следните резултати:

* 1. облекчаване на гражданите и бизнеса от неоснователно допълнително натоварване с разходи в условията на икономическото и социално възстановяване от пандемията от COVID-19 ;
  2. облекчаване на условията за централните и общинските администрации за съставяне на технически паспорти на строежите публична собственост чрез удължаване на срока за това;
  3. създаване на обосновано изискване за обследване на строежите и предписване при необходимост на мерки за осигуряване на тяхната здравина и конструктивна цялост и удължаване на техния жизнен цикъл;
  4. ефективно прилагане на наредбата.

1. **Анализ за съответствие с правото на Европейския съюз.**

Изготвеният проект на Наредба за изменение на Наредба № 5 от 2006 г. за техническите паспорти на строежите не въвежда изисквания на правото на ЕС.

На основание чл. 26, ал. 3 и 4 от Закона за нормативните актове, срокът за обществено обсъждане след публикуване на проекта на наредба и мотивите на Портала за обществени консултации и на интернет страниците на Министерството на регионалното развитие и благоустройството е 14 дни, мотивиран от обстоятелството, че проект на Наредба за изменение на Наредба № 5 от 2006 г. за техническите паспорти на строежите и придружаващите го мотиви вече е бил подлаган на процедура по обществено обсъждане, в периода 29.04.2021 г. – 31.05.2021 г. В настоящия проект на наредба се доразвива концепцията, залегнала в проекта на Наредба за изменение на Наредба № 5 от 2006 г. за техническите паспорти на строежите, за който е проведено обществено обсъждане от 29.04.2021 г. до 31.05.2021 г., с оглед осигуряване на условия в кратък срок за по-ефективното й прилагане, в отговор на засилените обществени очаквания.